महिला के भीतर की महिला ने, पुरुष के भीतर के पुरुष को खूब लट्ठ मारे
Uttar Pradesh Lathmar Holi 2023 - बरसाने की होली। लट्ठ बरसाने की। लट्ठमार होली। अगर इस होली के दिन ही आप पहुँचें तो बरसाना में प्रवेश मुश्किल है। एक दिन पहले ही आना होता है। आ गए।
बरसाने की होली। लट्ठ बरसाने की। लट्ठमार होली। अगर इस होली के दिन ही आप पहुँचें तो बरसाना में प्रवेश मुश्किल है। एक दिन पहले ही आना होता है। आ गए। जगह- जगह टेंट लगे हुए हैं। लोग होरी गा रहे हैं। रंग बरसा रहे हैं। हवा भी रंगों की सुगंध से भारी है। इस दिन लड्डू होली होती है। लाड़ली जी मंदिर में लड्डू लुटाए जाते हैं। एक तरह से होली का निमंत्रण।
आप पूछेंगे लाड़ली जी कौन? जवाब है राधा। दर्शन ये है कि कृष्ण से निकली हुई प्रेम और भक्ति की धारा अपने चरम पर पहुँचकर जब उल्टे कृष्ण में मिलने को आतुर होती है तो राधा हो जाती है। धारा का उल्टा राधा। लेकिन बरसाने वाले इस दर्शन को नहीं मानते। उनके लिए राधा उनकी लाड़ली ही है। और कृष्ण उनके लल्ला।
ख़ैर लड्डू होली के दूसरे दिन लट्ठमार होली हुई। नंदगाँव से लोग होली खेलने आए और बरसाने की गोपियों यानी महिलाओं ने उनपर जमकर लट्ठ बरसाए। लट्ठ बरसाने का अधिकार यहाँ के गुसाई परिवार की महिलाओं का है। गुसाईं परिवार यानी लाडलीजी के पुजारी। अब हज़ार से ज़्यादा परिवार हो गए। पूजा की बारी तीन-तीन साल में आती है।
कहते हैं कृष्ण और उनके सखा बरसाने की गोपियों और राधा जी पर रंग डालने आते थे तो गोपियाँ उन्हें भगाने के लिए लकड़ी या छड़ी लेकर पीछे दौड़ती थीं। इसी परम्परा के कारण लट्ठमार होली अब तक जारी है। इसे देखने वाले लाखों। पतली - पतली गलियों में कीड़े- मकोड़ों की तरह यहाँ वहाँ रेंगते रहते हैं। देखने के लिए गलियों की दुकानों वाले पैसे ले लेकर अपनी छतों पर चढ़ाते हैं।
कहते हैं इसे लट्ठमार, लेकिन मारते हुए इस तरह शर्माती हैं जैसे आज भी कोई सांवला कन्हैया, चुराकर वस्त्र दरिया किनारे नहाने वालियों के, कहीं छिप गया है और वे सिमटकर बैठी हैं जमुना किनारे। जैसे शौक़ और सब्र के साथ, शर्म से चूड़ियाँ पहनती हैं लड़कियाँ। एक- एक करके ध्यान से। जिस हाथ चढ़े- न झूले। न ढीली रहें। न इतनी तंग, कि खाल छू लें।
दूसरी तरफ, लट्ठ जब चलते हैं तो यह भी लगता है जैसे एक महिला के अंदर की महिला, पुरुष के अंदर के पुरुष को उलाहना दे रही हो। जन्म जन्मान्तर का। पूछती है- तुम क्या समझते हो? पौ फटती है तो क्या बंदूक़ की आवाज़ या चाबुक की सन्न- सन्न या लाठियों की ठसक से फटती है क्या? नहीं, नहीं। पौ तो उस पंछी की सिसकियों से फटती है, जो धीरे- धीरे सारी रात अंधेरा कुतरता है। वो हम हैं। मैं हूँ। एक औरत। निरी एकांगी। एक महिला।
फिर इन गोपियों, इन महिलाओं के लट्ठ को ग़ुस्सा भी आता है। वह पुरुष समाज से कई जन्मों का बदला लेने पर उतर आता है। महिला जगत की ओर से कहता है-तुम माँ की नज़र से ओझल हिरन का ख़ौफ़ज़दा बच्चा चबा जाते हो। तुम जंगल के चीतों से भी ज़ालिम हो! मैं सदा से एक हिरनी बनी रही। लेकिन अब शेर बनना चाहती हूँ। मुझमें ग़ुरूर है। हिम्मत है। ताक़त भी है।
मैं एक पौधा भी हूँ। अपनी हरियाली को खुद अपने लहू से सींच रही हूँ। किसी हवा और किसी बारिश का तिल भर का भी क़र्ज़ नहीं है मुझ पर। लेकिन अफ़सोस, कि युगों - युगों से आज तलक तुम्हें अपनी मूँछों की, मेरी छाती से भी ज़्यादा कदर है, जो भरी हुई हैं ज़िन्दगी के दूध से।
यही नहीं, मैं खुद यमुना हूँ। एक नदी। तुम होगे समन्दर, तो क्या हुआ?
मैं सारी ज़िन्दगी। गलती रही। बहती रही। तुम्हारी तरफ़। तुम्हारे लिए। और तो और, मैं मीठी से खारी बन गई। खुद समन्दर हो गई। एक औरत का चढ़ावा बड़ा होता है। जैसे आसमान। मगर तुम थे कि अपने ही घमण्ड में। कभी क्यों नहीं सोचा तुमने… कि एक बार नदी बन जाओ तुम भी। और समा जाओ मेरे अन्दर। अरे! मैं तो तुम्हारे रथ का पहिया भी बनी। टूटा हुआ पहिया। लेकिन इस टूटे पहिए को फेंको मत। इतिहासों की सामूहिक गति सहसा झूठी पड़ जाने पर, क्या जाने, सच्चाई को टूटे हुए पहियों का आश्रय लेना पड़े!
ख़ैर, जब लाठियाँ थम गईं, होली, हो ली, तो लाठियाँ बरसाती महिलाएँ फिर घरों को चल पड़ीं। फिर ख़्यालों में खो गईं। फिर सब्र से बैठ गईं। पनघट पे ख़ाली रखे कुछ मटकों की तरह।